Basa artifisial utawi basa damelan utawi basa kakonstruksi (ugi katelah conlang cekakan saking istilah Inggris: "constructed language") déning para sutrisnanipun inggih punika satunggaling basa ingkang tetembungan kaliyan tata basanipun dipundamel déning satunggal utawi sakempalan alit tiyang. Basa punika kosok wangsul saking basa alami (ing: "natural language", Natlang) ingkang angévolusi kanthi alamiah saking satunggaling budaya. Sapérangan conlang dipundamel kanggé komunikasi manungsa (limrahipun kaginakaken minangka basa auksiliari internasional), sapérangan sanèsipun dipundamel kanggé karya fiksi utawi èksperimen, komunikasi winadi, utawi namung iseng kémawon.